b"\n_START_ARTICLE_\nKirsten Dunst\n_START_SECTION_\nZgodnje \xc5\xbeivljenje\n_START_PARAGRAPH_\nKirsten Caroline Dunst se je rodila v Point Pleasantu, New Jersey, Zdru\xc5\xbeene dr\xc5\xbeave Amerike, kot prvi otrok Inez (rojena Rupprecht) in Klausa Dunsta. Ima mlaj\xc5\xa1ega brata Christiana (rojen 1987). Njen o\xc4\x8de je po poklicu serviser, njena mama pa je umetnica in lastnica galerije. Kirsten ima nem\xc5\xa1ke korenine po o\xc4\x8detovi strani in \xc5\xa1vedske korenine po mamini._NEWLINE_Do \xc5\xa1estega leta je \xc5\xbeivela v New Jerseyju in se \xc5\xa1olala v \xc5\xa1oli Ranney School, potem pa se je z mamo in mlaj\xc5\xa1im bratom leta 1991 preselila v Los Angeles, Kalifornija. Leta 1995, torej \xc5\xa1tiri leta pozneje, je njena mama vlo\xc5\xbeila zahtevo za lo\xc4\x8ditev. Naslednje leto se je Kirsten za\xc4\x8dela \xc5\xa1olati na zasebni katoli\xc5\xa1ki srednji \xc5\xa1oli Notre Dame v Los Angelesu._NEWLINE_Po kon\xc4\x8dani srednji \xc5\xa1oli se je \xc5\xbeelela osredoto\xc4\x8diti na igralstvo, s katerim je za\xc4\x8dela pri osmih letih. V najstni\xc5\xa1kih letih se je te\xc5\xbeko soo\xc4\x8dala z uspehom in nenadno slavo, za vse skupaj pa je v nekem obdobju krivila svojo mater, ker jo je \xc5\xa1e kot otroka uvedla v igralsko industrijo. Kakorkoli \xc5\xbee, kasneje je povedala, da je njena mama\xc2\xa0\xc2\xbb... vedno imela samo najbolj\xc5\xa1e namene\xc2\xab. Ko so jo vpra\xc5\xa1ali, \xc4\x8de ob\xc5\xbealuje, da je presko\xc4\x8dila svoje otro\xc5\xa1tvo za nadaljevanje igralske kariere, je rekla:\xc2\xa0\xc2\xbbNo, ni obi\xc4\x8dajno, da odra\xc5\xa1\xc4\x8da\xc5\xa1 na tak na\xc4\x8din, ampak to je na\xc4\x8din, na katerega sem odra\xc5\xa1\xc4\x8dala in ne bi ga rada spremenila.\xc2\xab\n_START_SECTION_\nZgodnje delo\n_START_PARAGRAPH_\nS svojo kariero je Kirsten Dunst za\xc4\x8dela pri komaj treh letih, ko je nastopala kot otro\xc5\xa1ki fotomodel v televizijskih reklamah. Imela je pogodbo s Ford Models in Elite Model Management. Pri osmih letih se je prvi\xc4\x8d pojavila na filmu; v kratkem filmu Woodyja Allena Oedipus Wrecks , kjer je imela le manj\xc5\xa1o vlogo. Kasneje je dobila vlogo h\xc4\x8derke Toma Hanksa v filmu The Bonfire of the Vanities leta 1990, leta 1993 pa je zaigrala vlogo Hedril v sedmi epizodi sedme sezone televizijske serije Zvezdne steze: Naslednja generacija.\n_START_SECTION_\nUspeh in kritike\n_START_PARAGRAPH_\nPreboj je Kirsten Dunst do\xc5\xbeivela s filmom Intervju z vampirjem iz leta 1994, ki je temeljil na istoimenskem romanu Anne Rice. Kirsten Dunst je v njem dobila vlogo otro\xc5\xa1kega vampirja Claudie, nadomestne h\xc4\x8derke likoma, ki sta ju upodobila Tom Cruise in Brad Pitt. Film je dobil tako kritike kot pohvale, vendar je veliko kritikov pohvalilo nastop Dunstove. Film vklju\xc4\x8duje tudi prizor, v katerem Brad Pitt (ki je bil takrat 18 let starej\xc5\xa1i od nje) poljubi Kirsten Dunst. V intervjuju z revijo Interview je povedala, da ji ob poljubu ni bilo najbolj prijetno:\xc2\xa0\xc2\xbbMislila sem si, da je to precej brutalno. Mislim, stara sem bila deset let!\xc2\xab Za film si je prislu\xc5\xbeila nagradi MTV Movie Award in Saturn Award ter svojo prvo nominacijo za Zlati globus._NEWLINE_Leta 1994 je igrala v drami \xc4\x8cas dekli\xc5\xa1tva, kjer je poleg Wynone Ryder in Claire Danes upodobila Amy March. Film je v glavnem prejel same pozitivne kritike in pohvale; Janet Maslin iz New York Timesa je napisala, da je bila to najbolj\xc5\xa1a filmska upodobitev istoimenskega romana do sedaj, pa tudi nastop Kirsten Dunst je pohvalila._NEWLINE_Leta 1995 se je pojavila v fantazijskem filmu Jumanji, ki je temeljil na istoimenskem romanu Chrisa Van Allsburga iz leta 1981. Zgodba govori o igri z nadnaravnimi mo\xc4\x8dmi, ki ob vsakem premiku igralnih figuric do igralca pripelje \xc5\xbeivali in druge nevarne stvari iz d\xc5\xbeungle. V filmu so poleg nje igrali tudi Robin Williams, Bonnie Hunt in David Alan Grier, film sam pa je zaslu\xc5\xbeil 100 milijonov ameri\xc5\xa1kih dolarjev. Tistega leta in leta 2002 jo je revija People imenovala za eno izmed najlep\xc5\xa1ih ljudi na svetu. Leta 1996 je imela stransko vlogo v tretji sezoni NBC-jeve televizijske serije Urgenca. Upodobila je mlado prostitutko, Charlie Chiemingo, ki jo je pod za\xc5\xa1\xc4\x8dito vzel Dr. Doug Ross (tega je upodobil George Clooney). Leta 1997 je imela vlogo mlaj\xc5\xa1e Anastazije v animiranem muzikalu, Anastazija. Istega leta se je pojavila v politi\xc4\x8dni satiri Pasji dnevi poleg Roberta De Nira in Dustina Hoffmana. Naslednje leto, torej leta 1998 je glas posodila glavni vlogi, trinajstletni Kiki, \xc4\x8darovni\xc5\xa1ki vajenki, ki zapusti svojo doma\xc4\x8do vas, da bi pre\xc5\xbeivela leto na svojem, v animiranem filmu Kiki's Delivery Service._NEWLINE_Kirsten Dunst je dobila vlogo Angele v filmu Lepota po ameri\xc5\xa1ko iz leta 1999, vendar jo je zavrnila, saj se ni \xc5\xbeelela pojaviti v filmu s toliko scenami, ki vklju\xc4\x8dujejo spolnost in ni \xc5\xbeelela poljubiti svojega kolega, Kevina Spaceyja. Kasneje je vse skupaj obrazlo\xc5\xbeila z besedami:\xc2\xa0\xc2\xbbKo sem prebrala scenarij, sem bila stara komaj petnajst let in mislim, da nisem bila dovolj zrela, da bi ga razumela.\xc2\xab Istega leta se je poleg Michelle Williams pojavila v \xc4\x8drni komediji Dick. To je bila parodija na Watergatski \xc5\xa1kandal, ki ga je povzro\xc4\x8dil predsednik Richard Nixon._NEWLINE_Igrala je v neodvisnem filmu Sofie Coppola z naslovom Devi\xc5\xa1ki samomori iz leta 1999. V njem je igrala te\xc5\xbeavno Lux Lisbon. Film je premiero do\xc5\xbeivel na 43. filmskem festivalu San Francisco International Film Festival leta 2000. Dobil je zelo vzpodbudne pohvale._NEWLINE_Leta 2000 je igrala Torrance Shipman, kapetanko navija\xc4\x8dic v filmu Zagrete navija\xc4\x8dice. Film je dobil me\xc5\xa1ane kritike, Charles Taylor iz spletne strani Salon.com je na primer napisal, da film Dunstonovi ni zagotovil tako dobre vloge, kakr\xc5\xa1no je imela v filmih Dick in Devi\xc5\xa1ki samomori, Jessica Winter iz revije The Village Voice pa je njen nastop pohvalila in napisala, da je Dunstova edini zares pomemben element v tem filmu. Film sam je iztr\xc5\xbeil 68 milijonov dolarjev._NEWLINE_Naslednjega leta (2001) je dobila glavno vlogo v najstni\xc5\xa1ki komediji z naslovom Pozabi me!. Kasneje je pojasnila, da je eden izmed razlogov, da je vlogo sprejela ta, da je dobila prilo\xc5\xbenost za petje. Istega leta je v filmu \xc5\xa0pica nadomestila igralko Marion Davies. Film je re\xc5\xbeiral re\xc5\xbeiser Peter Bogdanovich. S strani kritikov je v glavnem dobival same pohvale. Za svoje delo je Kirsten Dunst na filmskem festivalu Mar del Plata Film Festival prejela nagrado Silver Omb\xc3\xba v kategoriji za najbolj\xc5\xa1o igralko.\n_START_SECTION_\nSpider-Man in po njem\n_START_PARAGRAPH_\nLeta 2002 je dobila vlogo v superjuna\xc5\xa1kem filmu Spider-Man, najpomembnej\xc5\xa1em filmu v njeni karieri do takrat. V filmu je upodobila Mary Jane Watson, najbolj\xc5\xa1o prijateljico in simpatijo glavnega junaka, ki ga je upodobil Tobey Maguire. Film je re\xc5\xbeiral Sam Raimi. Film je pritegnil veliko pozornosti kritikov. Owen Gleiberman iz revije Entertainment Weekly je njen nastop pohvalil, tako kot kritik Kenneth Turan iz revije Los Angeles Times, ki je posebej pohvalil povezavo med Dunstovo in Maguirejem.. Vsega skupaj je film zaslu\xc5\xbeil 822 milijonov dolarjev, od tega so prvih 114 milijonov dobili \xc5\xbee v prvem tednu predvajanja._NEWLINE_Po Spider-Manu je Kirsten Dunst dobila stransko vlogo v drami z naslovom Lahkomiselnost iz leta 2003. Istega leta je igrala v filmu Nasmeh Mone Lise, igralska zasedba pa je vklju\xc4\x8devala tudi igralke, kot so Julia Roberts, Maggie Gyllenhaal in Julia Stiles. Film je ve\xc4\x8dinoma dobil negativne kritike, Manohla Dargis iz Los Angeles Timesa ga je na primer opisala kot\xc2\xa0\xc2\xbbsamozadovoljivega in redukcijskega\xc2\xab. Njena naslednja vloga je pri\xc5\xa1la na vrsto s filmom Ve\xc4\x8dno sonce brezmade\xc5\xbenega uma, kjer je upodobila Mary Svevo, poleg nje pa smo lahko videli tudi Jima Carreyja, Kate Winslet in Toma Wilkinsona. Film je kasneje dobil ve\xc4\x8d pohval, kot pa kritik, Entertainment Weekly na primer, vlogo Kirsten Dunst opi\xc5\xa1e kot\xc2\xa0\xc2\xbbelegantno in pametno\xc2\xab. Film je zaslu\xc5\xbeil 72 milijonov dolarjev._NEWLINE_Leta 2004 je po filmu Spider-Man iz\xc5\xa1lo \xc5\xa1e njegovo nadaljevanje, film Spider-Man 2. Film je dobil pozitivne kritike. Z 783 milijoni dolarjev je postal to drugi najbolje iztr\xc5\xbeeni film tistega leta. Istega leta se je pojavila v romanti\xc4\x8dni komediji z naslovom Wimbledon, v katerem je igrala naglo vzpenjajo\xc4\x8do se tenisa\xc4\x8dico v kategoriji Wimbledon Championships, ob njej pa smo lahko videli Paula Bettanyja, ki je igral upokojeno teni\xc5\xa1ko zvezdo. Film je dobil me\xc5\xa1ane kritike, a ve\xc4\x8dina kritikov je nastop Kirsten Dunst pohvalilo; Claudia Puig iz revije USA Today je napisala, da je kemija med Bettanyjem in Dunstovo potencialna in da je Dunstova sama z vlogo opravila odli\xc4\x8dno delo._NEWLINE_Leta 2005 je poleg Orlanda Blooma igrala v filmu Elizabethtown, ki ga je re\xc5\xbeiral in napisal Cameron Crowe. V njem je Dunstova igrala stevardeso Claire Colburn. Film je premiero do\xc5\xbeivel na filmskem festivalu Toronto Film Festival v letu 2005. Delo s Cameronom Crowejem je Kirsten Dunst opisala kot dobro, a veliko te\xc5\xbeje, kot je pri\xc4\x8dakovala. Film je dobil tako pohvale kot kritike, revija Chicago Tribune ga je ocenila z eno od \xc5\xa1tirih zvezdic._NEWLINE_Njena naslednja vloga je bila vloga Marije Antoinette v biografskem filmu Marija Antoinetta. Film je temeljil na knjigi Antonie Fraser z naslovom Marie Antoinette: The Journey in je bil \xc5\xbee njen drugi film, ki ga je re\xc5\xbeirala Sofia Coppola. Film so leta 2006 otvorili s premiero na filmskem festivalu Cannes Film Festival v Cannesu, kasneje pa je prejel ve\xc4\x8d precej pozitivnih kritik. Zaslu\xc5\xbeil je 45 milijonov dolarjev._NEWLINE_Leta 2007 se je \xc5\xa1e zadnji\xc4\x8d kot Mary Jane Watson pojavila v seriji filmov o Spidermanu, v filmu Spider-Man 3. Kljub temu, da sta prej\xc5\xa1nja dva filma dobivala same pohvale, je ta film dobil tako pohvale kot kritike. Kakorkoli \xc5\xbee, z 891 milijoni dolarjev vseeno postane film, ki je v vsej seriji zaslu\xc5\xbeil najve\xc4\x8d denarja. Kasneje je privolila v to, da bo Mary Jane upodobila tudi v \xc4\x8detrtem filmu v seriji, a le pod pogojem, da se vrneta tudi Raimi in Maguire. Januarja 2010 so poro\xc4\x8dali, da so Dunstova, Raimi in Maguire dokon\xc4\x8dno izstopili iz fran\xc5\xa1ize in da ne bo nobeden od njih nastopil v zadnjem delu, za katerega je izhod predviden enkrat v letu 2012._NEWLINE_V filmu iz leta 2008 z naslovom Kako izgubiti prijatelje in se odtujiti od ljudi igrala poleg igralca Simona Pegga. Film je temeljil na spominih Tobyja Younga, biv\xc5\xa1ega novinarja iz revije Vanity Fair._NEWLINE_Poleg Ryana Goslinga igra v filmu All Good Things. Podpi\xc5\xa1e tudi pogodbo, da se bo kot Marla Ruzicka pojavila v filmu Sweet Relief. Izrazi tudi zanimanje za vlogo Debbie Harry, \xc4\x8dlanice banda Blondie v filmu Michela Gondryja o tem bandu, ki pa \xc5\xa1e ni iz\xc5\xa1el. Dobila je vlogo poleg Jima Sturgessa z naslovom Upside Down, ki bo iz\xc5\xa1el leta 2011. Re\xc5\xbeirala je tudi kratki film, imenovan Bastard, ki se je prvi\xc4\x8d predvajal na filmskem festivalu Tribeca Film Festival leta 2010 in bil kasneje predvajan tudi na filmskem festivalu Cannes Film Festival leta 2010. Kirsten Dunst je pred kratkim kon\xc4\x8dala s snemanjem filma The Second Bakery Attack ob Brianu Geraghtyju. Od aprila 2010 je potrjeno, da bo Kirsten Dunst zaigrala v prihajajo\xc4\x8dem trilerju Larsa von Trierja, Melancholia poleg Kieferja Sutherlanda in Charlotte Rampling. Snemanje filma se je kon\xc4\x8dalo v Trollh\xc3\xa4ttanu, \xc5\xa0vedska. Poleg igralcev, kot so Kristen Stewart, Sam Riley in Garrett Hedlund, bo zaigrala v filmu On the Road, katerega snemanje se je za\xc4\x8delo avgusta leta 2010\n_START_SECTION_\nGlasba\n_START_PARAGRAPH_\nV javnosti Kirsten Dunst prvi\xc4\x8d zapoje leta 2001, ko za film Pozabi me! zapoje dva soundtracka, ki ju je zanjo napisal Marc Shaiman. V filmu \xc5\xa0pica lahko njen glas sli\xc5\xa1imo v jazzovski priredbi Henryja Creamerja in Turnerja Laytona z naslovom\xc2\xa0\xc2\xbbAfter You've Gone\xc2\xab. V filmu Spider-Man 3 kot Mary Jane Watson zapoje dve pesmi, eno med nastopom na Broadwayskem teatru in drugo kot natakarica v jazz klubu. Pojavila se je tudi v videospotu Savage Garden za pesem\xc2\xa0\xc2\xbbI Knew I Loved You\xc2\xab in zapela dve pesmi (\xc2\xbbThis Old Machine\xc2\xab\xc2\xa0in\xc2\xa0\xc2\xbbSummer Day\xc2\xab) za solo album Jasona Schwartzmana, Nighttiming. V enem od intervjujev je povedala, da nima na\xc4\x8drtov za izzid lastnega albuma in da ne namerava slediti igralcem, kot sta Russell Crowe in Toni Collette. Rekla je:\xc2\xa0\xc2\xbbNikakor ne, nikoli. Ta na\xc4\x8din je mogo\xc4\x8de deloval, ko je bila v sredi\xc5\xa1\xc4\x8du pozornosti Barbra Streisand, ampak v teh \xc4\x8dasih je to nekoliko preve\xc4\x8d zahtevno, bi rekla. Mislim, da je bolje, da pojem samo v filmih.\xc2\xab_NEWLINE_Kirsten Dunst je zaigrala \xc4\x8darobno princeso Majokko v kratkem filmu Takashija Murakamija in McG-ja, Akihabara Majokko Princess, za katerega je zapela tudi pesem z naslovom\xc2\xa0\xc2\xbbTurning Japanese\xc2\xab. Za film je bil prikazan tudi na prireditvi\xc2\xa0\xc2\xbbPop Life\xc2\xab\xc2\xa0v Londonu pred muzejem Tate Modern. Posnetek poka\xc5\xbee Kirsten Dunst, kako hodi naokoli po Akihabari in nakupuje v gne\xc4\x8di v okro\xc5\xbeju Tokia. Posnetek je iz\xc5\xa1el \xc5\xa1ele 1. oktobra 2009, 17. januarja 2010 pa v Londonu.\n_START_SECTION_\nZasebno \xc5\xbeivljenje\n_START_PARAGRAPH_\nKirsten Dunst ni bila nikoli poro\xc4\x8dena in nikoli ni posebej opredelila kak\xc5\xa1nega dolgoro\xc4\x8dnega partnerja. Imela je nekaj kratkih razmerji, med drugim s scenaristom Jeffom Smeengeom, igralcem Jakeom Gyllenhaalom in glasbenikom Johnnyjem Borrellom iz Razorlighta._NEWLINE_Na predsedni\xc5\xa1kih volitvah leta 2004 je podpirala demokrati\xc4\x8dnega kandidata Johna Kerryja. \xc5\xa1tiri leta pozneje pa demokrati\xc4\x8dnega kandidata Baracka Obamo. Kasneje je povedala, da je Obamo podpirala \xc5\xbee od\xc2\xa0\xc2\xbbza\xc4\x8detka njegove kampanje\xc2\xab. _NEWLINE_Njena humanitarna dela vklju\xc4\x8dujejo tudi pomo\xc4\x8d pri izdelovanju in promociji ogrlice za Elizabeth Glaser Pediatric AIDS Foundation. Pomagala je tudi pri \xc5\xa1irjenju ozave\xc5\xa1\xc4\x8denosti glede raka na dojki; septembra 2008 je sodelovala v Stand Up to Cancer, da je zbrala denar za raziskave glede raka na dojkah. 5. decembra 2009 je sodelovala na Telet\xc3\xb3nu v Mehiki, kjer je pomagala zbirati denar za otroke na rehalibitaciji._NEWLINE_Potrdila je, da je imela v zgodnjem delu leta 2008 depresijo. Zahtevala je zdravljenje v zdravstvenem centru Cirque Lodge v Utahu. Razlo\xc5\xbeila je, da se je slabo po\xc4\x8dutila \xc5\xbee \xc5\xa1est mesecov preden si je vzela odmor. Pozno marca tistega leta je prenehala z zdravljenjem in za\xc4\x8dela s snemanjem filma All Good Things. Maja, ko je tudi \xc5\xa1ir\xc5\xa1i javnosti zaupala depresivnost, je rekla, da mora poudariti, da se s tem soo\xc4\x8da \xc5\xa1e veliko drugih zelo uspe\xc5\xa1nih \xc5\xbeensk in da je \xc5\xbeelela s tem samo odpraviti govorice, ki bi bile bole\xc4\x8de tako zanjo kot za njeno dru\xc5\xbeino in prijatelje._NEWLINE_Je dobra prijateljica z igralcema Jakeom Gyllenhaalom (ki je tudi njen biv\xc5\xa1i fant) in Bryce Dallas Howard."